|  |  |
| --- | --- |
| 30.04.2025.

|  |
| --- |
| **ИНДЕКСИ ИНДУСТРИЈСКЕ ПРОИЗВОДЊЕ, МАРТ 2025.** |

**Индустријска производња у Републици Србији у марту 2025. године већа је за 6,9% у односу на март 2024. године, а у односу на просек 2024. године већа је за 5,2%. Индустријска производња у периоду јануар – март 2025. године, у поређењу са истим периодом 2024. године, већа је за 2,1%.**Посматрано **по секторима**, у марту 2025. године, у односу на исти месец 2024. године забележена су следећа кретања:* сектор Прерађивачка индустрија – **раст** од 10,4%,
* сектор Рударство –  **раст** од 4,7%, и
* сектор Снабдевање електричном енергијом, гасом, паром и климатизација – **пад** од 6,4%.

Подаци о индустријској производњи – **по наменским групама**, у марту 2025. године, у односу на март претходне године, показују да je дошло до **раста** у производњи: * енергије, за 16,5%,
* интермедијарних производа, осим енергије, за 7,5%,
* капиталних производа, за 4,3%, и
* нетрајних производа за широку потрошњу, за 1,2%,

док је **пад** забележен у производњи:* трајних производа за широку потрошњу, за 10,3%.

Обим индустријске производње у марту 2025. године, у односу на март 2024. године, бележи:  **раст** код 16 области (учешће у структури индустријске производње – 65%), **пад** код 13 области (учешће у структури индустријске производње – 35%).Највећи утицај на раст индустријске производње у марту 2025. године, у односу на март 2024. године, имале су: Производња кокса и деривата нафте, Производња производа од гуме и пластике, Производња металних производа, осим машина, Производња моторних возила и приколица, и Производња рачунара, електронских и оптичких производа. **Десезонирани индекс индустријске производње за март 2025. године у односу на фебруар 2025. године** показује да је за индустрију – укупно остварен раст индустријске производње од 0,5% и да је за Прерађивачку индустрију остварен раст 3,1%.**Десезонирани индекс индустријске производње за март 2025. године, у односу на просек 2024. године,** показује да је за индустрију – укупно остварен раст од 1,6%, а за Прерађивачку индустрију раст од 3,7%.**Производња малих предузећа** (број запослених мањи од 50) која нису обухваћена редовним статистичким истраживањем прати се на узорку изабраних јединица из сектора прерађивачке индустрије. Када се укључи оцена индустријске производње малих предузећа из узорка, индустријска производња у марту 2025. године, у односу на просек 2024. године, код укупне индустријске производње већа је за 5,1%, а код Прерађивачке индустрије већа за 4,1%. Подаци о индустријској производњи у 2025. години биће објављивани последњег радног дана у месецу и односиће се на претходни месец.  |